**Sociālā darba speciālistu sadarbības padomes ( SDSSP) sēdes**

PROTOKOLS Nr.4/2017

Rīgā, 2017.gada 20.decembrī

Skolas ielā 28, 2.korpusa 3.stāva Portretu zālē, 301.telpā plkst. 11:00

SĒDĒ PIEDALĀS:

**Ilze Skrodele-Dubrovska**, padomes vadītāja, Labklājības ministrijas (turpmāk – LM) Metodiskās vadības un kontroles departamenta direktora vietniece

Padomes locekļi:

**Andra Mite**, Baltijas Psiholoģijas un menedžmenta augstskolas docente

**Mārtiņš Moors**, Rīgas domes Labklājības departamenta Sociālās pārvaldes priekšnieks, departamenta direktora vietnieks

**Irīna Vereščagina**, Liepājas Universitātes lektore

**Dace Erkena,** Latvijas Universitātes P. Stradiņa medicīnas koledžas Sociālās aprūpes katedras vadītāja

**Ilze Rudzīte,** Latvijas Pašvaldību savienības padomniece sociālajos un veselības jautājumos

**Lolita Vilka,** Rīgas Stradiņa universitātes Sociālā darba katedras vadītāja

**Sanita Strazdiņa,** Valmieras pilsētas Sociālo lietu pārvaldes vadītājas vietniece

**Dace Jansone**, Izglītības un zinātnes ministrijas Augstākās izglītības, zinātnes un inovāciju departamenta vecākā referente

**Līga Rasnača,** Latvijas Universitātes Sociālo zinātņu fakultātes Sociālā darba profesionālās maģistra studiju programmas direktore, asociētā profesore

**Linda Ozola,** Sociālo darbinieku biedrības priekšsēdētāja

Citi:

**Ilze Kurme,** LM Metodiskās vadības un kontroles departamenta projekta “Profesionālā sociālā darba attīstība pašvaldībā” vadītāja

**Dace Zvirgzdiņa**, LM Metodiskās vadības un kontroles departamenta projekta “Profesionālā sociālā darba attīstība pašvaldībā” vecākā eksperte

**Jānis Laucis,** LM Eiropas Savienības struktūrfondu departamenta vecākais eksperts

Sēdi protokolē:

**Agnese Jurjāne,** LM Metodiskās vadības un kontroles departamenta vecākā eksperte

**Darba kārtība:**

1. Sanāksmes atklāšana un Padomes sēdes darba kārtības apstiprināšana.
2. Par sagatavoto Ētikas kodeksa  daļu par sociālā darba ētiskiem principiem, vērtībām un normām.
3. Par sociālā darbinieka profesijas standarta aktualizēšanu un darba grupas organizāciju.
4. Par Nozares padomes nolikumu un tās pārstāvjiem
5. Aktualitātes LM Eiropas Sociālā fonda projektā “Profesionāla sociālā darba attīstība pašvaldībās” **(Nr. 9.2.1.1/15/I/001)** (SD projekts).
6. Dažādi jautājumi.

**Sēdes norise:**

**1.**

**Sanāksmes atklāšana un Padomes sēdes darba kārtības apstiprināšana**

**(I.Skrodele-Dubrovska)**

*I.Skrodele-Dubrovska* atklāj Sociālā darba speciālistu sadarbības padomes (turpmāk - Padome) sēdi un dalībnieki apstiprina sēdes darba kārtību (skatīt pielikumā).

**2.**

**Par sagatavoto Ētikas kodeksa  daļu par sociālā darba ētiskiem principiem, vērtībām un normām.**

 **(L.Vilka)**

*L.Vilka* iepazīstina klātesošos ar Zviedrijas paraugu par sociālā darba ētiskajiem principiem, vērtībām un normām un piedāvā to ņemt par piemēru, izstrādājot Latvijas Ētikas kodeksu sociālajiem darbiniekiem.

Piedāvā Ētikas kodeksā ietvert trīs daļas, t.i.:

1) ētiskie principi, vērtības un normas;

2) sociālo darbinieku ētiskās kvalitātes;

3) ētiskās vadlīnijas personīgai rīcībai.

Informē, ka Ētikas kodeksa ievaddaļā varētu ietvert tā mērķi un noteikt sociālo darbinieku definīciju. Tālāk iepazīstina ar Ētikas kodeksa trīspadsmit ētiskajiem principiem, vērtībām un normām. Piedāvā tos apskatīt arī vadoties no Latvijas likumdošanas puses un pamatvērtībām, kas formulētas Latvijas Republikas Satversmē. Pamatā tie varētu būt šādi ētiskie principi – cilvēka cieņas princips, cilvēka un pilsonisko tiesību princips, sociālā taisnīguma princips, humānisms un solidaritāte, labklājība un drošība, pašcieņa, brīvība un pašnoteikšanās, demokrātija un dzimumu līdztiesība, godīgums un atklātība, bezaizspriedumu pieejas izpratne, personiskā atbildība un rīcība, kas nodrošina vislabākos rezultātus.

Ierosina vispirms izdiskutēt minētos principus, kurus vajadzētu/nevajadzētu iekļaut Ētikas kodeksā, un pēc tam apspriest sociālo darbinieku ētiskās kvalitātes un ētiskās vadlīnijas personīgai rīcībai.

*I.Skrodele-Dubrovska* informē, ka ir bijusi profesionāļu tikšanās, kurā apspriesta sociālo darbinieku komunikācija ar medijiem. Atzīmē, ka, izstrādājot Ētikas kodeksu, darba grupai būtu jāpievērš lielāka uzmanība sadaļai, kas skar sociālo darbinieku komunikāciju ar medijiem. Nosauc galvenos darba grupas pārstāvjus, kas varētu piedalīties Ētikas kodeksa izstrādē.

*M.Moors* izsaka viedokli, ka, iespējams, lietderīgāk būtu izstrādāt grozījumus esošajā Ētikas kodeksā nevis izstrādāt to jaunā redakcijā. Diskutē par Ētikas kodeksā ietveramo informāciju.

*L.Vilka* iebilst, jo iepriekšējā Padomes sēdē jau ir panākta vienošanās par Ētikas kodeksa izstrādi jaunā redakcijā. Uzskata, ka Ētikas kodeksā jābūt mūsdienīgai izpratnei par sociālā darba profesiju, lai ar to varētu strādāt sociālie darbinieki atbilstoši pašreizējai situācijai. Uzsver, ka ir jānodala divas lietas – profesionāļu asociācijas, kas rūpējas par saviem profesionāļiem un Ētikas kodekss.

Padomes sēdes dalībnieku diskusijas par Ētikas kodeksu, lai tas būtu praktiski pielietojams.

*L.Vilka* piedāvā izskatīt Vasaras skolas 2017 diskutētos jautājumus un idejas un pašreiz spēkā esošo Ētikas kodeksu, un apkopot abus dokumentus.

*M.Moors* atzīmē, ka ir jāsāk ar prakses vajadzībām, tas būtu labs pamats, lai turpinātu ieinteresētību no sociālajiem darbiniekiem. Iespējams, vajadzētu virzīties tādā virzienā, ka labojam esošo Ētikas kodeksu, jo ir prakses vajadzības.

*D.Zvirgzdiņa* uzsver, kair jāsaprot, vai mēs par sociālo darbu un sociālo darbinieku Ētikas kodeksā runājam tikai institucionālā ietvarā vai ārpus tā.

*I.Skrodele-Dubrovska* piedāvā sanākt uz pirmo darba grupas sēdi 2018.gada 10. vai 17.janvārī.

*L.Vilka* aicina uz pirmo darba grupas sēdi sagatavot materiālu, kuru jau varētu apspriest.

*M.Moors* piedāvā sagatavot darba grupas materiālu par situācijām, kuras nav, bet kuras vajadzētu reglamentēt Ētikas kodeksā.

 **3.**

**Par sociālā darbinieka profesijas standarta aktualizēšanu un darba grupas organizāciju.**

 **(I.Skrodele-Dubrovska)**

*I.Skrodele-Dubrovska* atgādina klātesošajiem, ka iepriekšējā Padomes sēdē tika apspriests, kādā termiņā būtu vēlams veikt sociālā darbinieka profesijas standarta aktualizēšanu.

*L.Vilka* informē, ka janvāra beigās notiks Kvalitātes padomes sēde un, ka uz šo sēdi būs izstrādāts projekts par profesijas standartu. Tā būšot paplašināta Kvalitātes padomes sēde, kurā varētu apspriest divus jautājumus: 1) studiju kursa saturu, 2) kāds tieši varētu izskatīties profesijas standarts. Vēlāk, kad Kvalitātes padomes sēdē minētie jautājumi būtu izrunāti, tad būtu īstais laiks minēto apspriest Koordinācijas padomē. Atzīmē, ka lielu darbu jāiegulda pie programmu satura veidošanas. Uzskata, ka būtu jāapskata iepriekš izstrādātie profesiju standarti un jāaktualizē atbilstoši pašreizējai situācijai.

Diskusijas par profesijas standarta skaitu, vai ir nepieciešams izstrādāt vienu vai arī divus profesijas standartus, studiju līmeņiem, kredītpunktu skaitu, bāzes līmeni u.c. Diskusijas par to, kā sakārtot sistēmu, piemēram, kur mēs redzam sociālos darbiniekus ar/ bez attiecīgās izglītības. Izskan viedoklis, ka, iespējams, karitatīvajam sociālajam darbam nepieciešams izstrādāt atsevišķu profesijas standartu.

*L.Vilka* uzsver, ka profesijas standarta izstrāde ir svarīgs pasākums, kuru pēc iespējas ātrāk vajadzētu aizvirzīt uz Izglītības un zinātnes ministriju.

*M.Moors* vēlas precizēt, vai tiks organizēta darba grupapar sociālā darbinieka profesijas standarta izstrādi.

*I.Skrodele-Dubrovska* informē, ka jebkura standarta izveidei ir nepieciešams organizēt darba grupu.

Papildus informē, ka *L.Vilka* izstrādās priekšlikumus profesijas standartam, ko prezentēs Kvalitātes padomes sēdē. Paralēli notiek sarunas ar Nozares padomi, kas varētu būt tā vienība, kas šo profesijas standartu virza.

**4.**

**Par Nozares padomes nolikumu un tās pārstāvjiem**

**(A. Jurjāne)**

*A.Jurjāne* informē, ka ir izstrādāts Nozares padomes nolikums, kas Padomes sēdes dalībniekiem tika izsūtīts. Aicina Padomes sēdes dalībniekus līdz 2018.gada 5.janvārim atsūtīt komentārus par Nozares padomes nolikumu, ja tādi ir vai arī informēt, ka komentāru nav, lai to varētu virzīt tālāk. Papildus informē, ka LM vadība ir akceptējusi nolikuma tālāku virzību.

*M.Moors* lūdz paskaidrot par minētās padomes izveides nepieciešamību.

*A.Jurjāne* paskaidro, ka Nozares padomes izveides nepieciešamību ir noteikusi Izglītības un zinātnes ministrija saistībā ar profesijas standartu.

*L.Vilka* ierosina noteikt konkrētāku Nozares padomes nolikuma mērķi un skaidrot terminus.

*I.Skrodele-Dubrovska* piekrīt *L.Vilkai* un aicina Padomes sēdes dalībniekus atsūtīt komentārus par Nozares padomes nolikumu.

*A.Jurjāne* atgādina, ka jau ilgāku laiku atpakaļ tika lūgts atsūtīt arī priekšlikumus par Nozares padomes nolikuma dalībniekiem. Vērš uzmanību uz to, ka neesot saņemti īpaši daudz priekšlikumi.

Diskusijas par Nozares padomē iekļaujamajiem pārstāvjiem.

**5.**

**Aktualitātes LM Eiropas Sociālā fonda projektā “Profesionāla sociālā darba attīstība pašvaldībās”** (**Nr. 9.2.1.1/15/I/001**) **(SD projekts).**

**(I.Kurme)**

*I.Kurme* informē, ka ir veikti grozījumi un no 2018.gada tiek mainīta pieeja supervīzijām pašvaldībām, t.i., no 2018.gada uz 70 procentu kompensāciju pašvaldības varēs pretendēt tajos gadījumos, ja izvēlēsies supervizorus, kas ir sertificēti Latvijas supervizoru apvienībā un attiecīgi tas notiks par fiksētām cenām, kas ir noteiktas attiecīgajos Ministru kabineta noteikumos. Iepazīstina klātesošos, ka ir izveidota jauna iespēja – attālinātā supervīzija, kas ir uz klientu orientēta un klientam ērta iespēja.

Atzīmē, ka ir noslēgts līgums ar resursu centru “Zelda” un biedrību „Latvijas Kustība par neatkarīgu dzīvi” par metodikas darbam ar personām ar garīga rakstura traucējumiem izstrādi. Tuvākajā laikā plānots slēgt līgumu ar personu apvienību “Skalbe”, “Dardedze”, “Marta” un “MKB” par otrās metodikas darbam ar vardarbībā cietušajiem un vardarbību veikušajiem izstrādi. Paskaidro, ka iepirkumu procesu paildzinājis apstāklis, ka kāda no personām neesot Latvijas Republikas rezidents, līdz ar to bija jāpieprasa izziņas par šīm personām no citas valsts sodu reģistra.

Papildus informē, ka līdz 2017.gada beigām plānots izsludināt arī trešo metodiku darbam ar ģimenēm ar bērniem.

Vērš uzmanību uz to, ka 2018.gada 21.februārī plānota tematiskā diskusija par darba slodzi un kādam vajadzētu būt darba režīmam sociālajā dienestā. Informē, ka būs pieejama arī diskusijas tiešraide.

Ir panākta vienošanās par konferences datumu, t.i., 2018.gada 23.marts, tēma -“Kompetences un izglītība”. Viens no jautājumiem, kuru plānots apspriest konferencē – vai sociālā dienesta vadītājam ir nepieciešama augstākā izglītība sociālajā darbā.

Paskaidro, ka šobrīd notiek darbs, lai 2018.gada janvārī varētu izsludināt kvalitātes vadības aspektu pirmās trīs sadaļas. Iespējams, 2018.gada janvārī Padomes sēdes dalībnieki tiks aicināti uz sarunu par sadarbības aspektu.

Informē, ka ir izsludināts iepirkums par vārdnīcu, un ir pagarināts vārdnīcas izstrādes laiks no viena līdz četriem gadiem. Vārdnīcu piedāvājumu iesniegšanas laiks - līdz 2018.gada 3.janvārim.

**6.**

**Dažādi jautājumi**

*I.Skrodele-Dubrovska* informē, ka Ministru kabinetā ir apstiprināts finansējums mērķdotācijai darbiniekiem, kas strādā ar ģimenēm un bērniem, t.i., 898 000 *euro*,šis atbalsts ir plānots kā piemaksa pie mēnešalagas. Piemaksu varēs piešķirt darbiniekiem, kam ir atbilstoša sociālā darbinieka izglītība un kuri veic darbu ar ģimenēm un bērniem vismaz vienu gadu, kā arī jāizpildās citām prasībām, ko akceptējis Ministru kabinets.

**Padomes lēmumi**

1. Kvalitātes padomes sēdē *L.Vilka* prezentēs priekšlikumus profesijas standartam;
2. līdz 2018.gada 5.janvārim Padomes sēdes dalībniekiem atsūtīt komentārus par Nozares padomes nolikumu.

Sēdes noslēgums 12:40.

Pielikumā sēdes materiāli:

1. Padomes sēdes darba kārtība.

Sēdes vadītāja I. Skrodele-Dubrovska

Protokolēja A. Jurjāne